Ishlovchi pensionyerlarga pensiya to‘lash tartibi to‘g‘risidagi nizomga o‘zgartirish va qo‘shimchalar kiritish haqida

O‘zbekiston Respublikasi Prezidentining 2013-yil 26-dekabrdagi “O‘zbekiston Respublikasi Prezidentining ayrim farmonlariga o‘zgartishlar kiritish to‘g‘risida” PF-4589-son Farmoniga (O‘zbekiston Respublikasi qonun hujjatlari to‘plami, 2013-y., 52-son, 689-modda) muvofiq O‘zbekiston Respublikasi Moliya vazirligi, Ichki ishlar vazirligi, Mudofaa vazirligi, Favqulodda vaziyatlar vazirligi, Milliy xavfsizlik xizmati va Davlat bojxona qo‘mitasi qaror qiladilar:
 1. O‘zbekiston Respublikasi Moliya vazirligi, Ichki ishlar vazirligi, Mudofaa vazirligi, Favqulodda vaziyatlar vazirligi, Milliy xavfsizlik xizmati va Davlat bojxona qo‘mitasining 2011-yil 30-martdagi 27, 26, 2, 84, 126, 01-02/5-31-son qarori (ro‘yxat raqami 2222, 2011-yil 30-aprel) (O‘zbekiston Respublikasi qonun hujjatlari to‘plami, 2011-y., 18-son, 183-modda) bilan tasdiqlangan Ishlovchi pensionyerlarga pensiya to‘lash tartibi to‘g‘risidagi nizomga ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. Quyidagi mazmundagi 21-band bilan to‘ldirilsin:
 “21. 2014-yil 1-yanvaridan boshlab fuqarolik-huquqiy tarzidagi shartnomalar bo‘yicha ishlaydigan va qonun hujjatlari bilan belgilangan yoshga doir pensiyalarning minimal miqdoridan past daromad (gonorar, mukofot va boshqalar) oladigan pensionyerlarga pensiya to‘liq miqdorda to‘lanadi.”.
 2. 6-bandning birinchi xatboshisi “(pensiyalarini to‘liq miqdorda olish huquqiga ega pensionyerlardan tashqari)” degan so‘zlar bilan to‘ldirilsin.
 3. 22-bandning birinchi xatboshisi “(pensiyalarini to‘liq miqdorda olish huquqiga ega pensionyerlardan tashqari)” degan so‘zlar bilan to‘ldirilsin.
 4. 24-band “(pensiyalarini to‘liq miqdorda olish huquqiga ega pensionyerlardan tashqari)” degan so‘zlar bilan to‘ldirilsin.
 5. 26-band quyidagi tahrirda bayon etilsin:
 “26. Ishlovchi pensionyerlarga ularga tayinlangan pensiyaning 50 foiz miqdorida pensiyalar faqat pensioner shartnoma bo‘yicha ishlagan kunlar uchun to‘lanadi. Pensioner shartnoma tuzmagan qolgan kunlarda pensiyalar qonun hujjatlarida o‘rnatilgan tartibda to‘liq miqdorda to‘lanadi.
 To‘lanayotgan pensiya miqdorini hisoblash misollari:
 1-misol — 2014-yil 15-yanvarda yoshga doir pensiya oluvchi ishlamaydigan pensioner ishga qabul qilindi. Pensionerning har oylik pensiya miqdori 380 800 so‘m 00 tiyinni tashkil qiladi. 2014-yil 1-yanvardan 14-yanvargacha bo‘lgan davr uchun pensiya 100 foiz miqdorida (380 800 : 31 x 14 = 171 974 so‘m 19 tiyin), 15-yanvardan 31-yanvargacha bo‘lgan davr uchun 50 foiz miqdorida (380 800 : 31 x 17 x 50% = 104 412 so‘m 90 tiyin) to‘lanadi. 2014-yil yanvar oyi uchun pensiya to‘lovi miqdori 279 387 so‘m 09 tiyinni (171 974 so‘m 19 tiyin + 104 412 so‘m 90 tiyin) tashkil qiladi;
 2-misol — 2014-yil 2-yanvarda yoshga doir pensiya oluvchi ishlamaydigan pensioner bir martalik fuqarolik-huquqiy shartnomasini 150,0 ming so‘m miqdorida tuzdi va u bo‘yicha majburiyatlar pensioner tomonidan yanvar oyi davomida bajarildi. Pensionerning har oylik pensiya miqdori 380 800 so‘m 00 tiyinni tashkil qiladi. Yanvar oyi uchun yoshga doir pensiyaning eng kam miqdori 187 970 so‘m 00 tiyin miqdorini tashkil etadi. Yanvar oyi uchun pensiya 380 800 so‘m 00 tiyin miqdorida to‘lanishi lozim. 
 3-misol — 2014-yil 2-yanvarda yoshga doir pensiya oluvchi ishlamaydigan pensioner bir martalik fuqarolik-huquqiy shartnomasini 600,0 ming so‘m miqdorida tuzdi va u bo‘yicha majburiyatlar pensioner tomonidan 3 oy davomida bajarildi. Pensionerning o‘rtacha oylik daromadi 200 ming so‘mni tashkil etadi. Pensionerning har oylik pensiya miqdori 380 800 so‘m 00 tiyinni tashkil qiladi. Yanvar, fevral va mart oylari uchun yoshga doir pensiyaning eng kam miqdori 187 970 so‘m 00 tiyin miqdorini tashkil etadi. Yanvar, fevral va mart oylari uchun pensiya har oyda 190 400 so‘m 00 tiyin miqdorida to‘lanishi lozim.
 4-misol — 2014-yil 15-yanvarda yoshga doir pensiya oluvchi ishlamaydigan pensioner ommaviy axborot vositalarida maqola chop etish uchun bir martalik fuqarolik-huquqiy shartnomasini 150,0 ming so‘m miqdorida tuzdi va u bo‘yicha majburiyatlar pensioner tomonidan shu kunning o‘zida bajarildi. 2014-yil yanvar oyi uchun pensiya to‘liq miqdorda to‘lanishi lozim.”.